渭南考室
作者：葛紹體
朝代：宋

paragraphs: 丞郎昔躬耕，懷野壟上宅。
東湖一棹近，南畝耦夫百。
風交苗懷新，雲鋪稼敷澤。
疎櫺翼虛堂，時焉此憩息。
殷勤左氏語，銀鈎掛簷壁。
新居匾鍾慶，金字照於赫。
水竹带左右，春秋燕晨夕。
鼎鼎百年間，相望屹咫尺。
寧知笙歌地，一旦灰燼迹。
人事定誰訛，毋乃數當革。
以彼而易此，倉卒有良策。
丁丁斤舊材，介介繩新畫。
美哉輪奐焉，不負肯堂責。
父基貽厥子，子構孫更闢。
笙歌且置之，詩禮日探索。
軌涂馳霜蹄，霄衢展雲翮。
放我方寸寬，笑彼宇宙窄。
益亹澶淵功，永壽元祐脈。
力穡乃有秋，先難而後獲。